ગમે તેટલા ખરાબ પતિ કે પુરુષને ચાહી શકે, બીજાઓ ગમે તેટલા ખરાબ હોય, તેનું ગમે તેટલું અપમાન કરે તેને નીચે મોઢે સહન કરે તે સારી સ્ત્રી. તેની સાથે ગમે તેટલો અન્યાય થાય તો પણ તે મુંગેમોઢે સહન કરી લે તો સંસ્કારી સ્ત્રી. અને તે મોટેભાગે વહુ જ હોય. સાસુ, નણંદ, ભાભીઓ કે પછી અન્ય સગપણ ધરાવતી સ્ત્રીઓ મોટેભાગે વિલન જેવી જ હોય. ઘરમાં આ સ્ત્રીઓનું જ ચાલતું હોય જેમની માનસિકતા પિતૃસત્તાક સમાજની જ હોય.પુરુષો તો સારા દેખાવના, કસરતી શરીર ધરાવતા શો વેલ્યુ માટે જ મોટેભાગે ઊભા હોય. ક્યાં તો પછી વિલન સ્ત્રીનો હાથો બની હિંસા ફેલાવતા હોય કે પછી વિલન સ્ત્રીઓ સામે તેઓ પણ બિચારા લાચાર હોય. એક સ્ટ્રોન્ગ સ્ત્રીનું વ્યક્તિત્વ હોય પણ વિલન જેવું. બીજી સ્ત્રી જે સાડી, ઘરેણાંઓ અને માથે સિંદુર સાથે સતત નમ્ર અને સંસ્કારી સ્ત્રી સાબિત થવાનો પ્રયત્ન કરતી હોય. પિતૃસત્તાક સમાજમાં એવી સ્ત્રી જે દરેકને ખુશ રાખતી હોય અને દરેક અન્યાય હસતાં મોઢે સહન કરી લેતી હોય. વળી ધારાવાહિકોમાં આ સ્ત્રીઓ કોઈ લગ્ન કે પાર્ટીમાં જવાની હોય એવી રીતે ઘરમાં ફરતી હોય.જે વાસ્તવિકતામાં ક્યારેય બનતું નથી. ટુંકમાં આ ધારાવાહિકોની સ્ત્રીઓ વાસ્તવિકતાને રજુ નથી કરતી.